Oft hefur verið sagt að markvörðurinn geti verið hálft liðið . Það eru einmitt markmannsmálin sem eru akkillesarhæll Skagaliðsins fyrir komandi Íslandsmót . Ljóst er að bakmeiðsli Páls Gísla Jónssonar eru það slæm að hann geti orðið frá í talsverðan tíma , í versta falli allt tímabilið . Guðjón Þórðarson þjálfari er mikið í símanum þessa dagana , í leit að markmanni , bæði á Bretlandseyjum og Norðurlöndunum . Þrátt fyrir að Skagamenn eigi efnilega unga markmenn þykir of mikið að leggja allt traust á þá . Guðjón segir í samtali við Skessuhorn að nánast útilokað sé að fá íslenskan markmann þegar þessi tími er kominn . „ Ég þekki vel til í Englandi og Skotlandi og er líka að skoða markaðinn á Norðurlöndunum . Það sem ég vonast eftir er markmaður sem þarf virkilega á því að halda að sanna sig og er tilbúinn að takast á við þetta verkefni , “ segir Guðjón . Vangaveltur hafa verið uppi um að Árni Gautur Arason komi til liðs við Skagamenn frá Afríku . Guðjón segir að það sé nánast útilokað . Árni hlyti í framhaldinu að skoða framtíðarfélag , þannig að ef hann vildi ekki koma heim til framtíðar gæti hann lent í sömu stöðu og Stefán Þórðarson , en Stefán fékk sem kunnugt er ekki heimild fyrir því að spila í Svíþjóð sem lánsmaður fram á sumar . Það er vegna þess að leikmanni er óheimilt að fara á milli þriggja félaga á sama árinu .